**Pranešimas žiniasklaidai**

2025 m. gegužės 28 d.

**Šiaurės Lietuvoje – išskirtinis AEI projektas: „Citadele“ suteikė 21 mln. eurų finansavimą**

**„Citadele“ bankas suteikė 21 mln. eurų finansavimą atsinaujinančios energetikos srityje veikiančiai „E energija“ įmonių grupei. Vienas didžiausių ir daugiausiai patirties savo srityje sukaupusių verslų regione finansavimą skirs trijų hibridinių saulės ir vėjo parkų Pasvalio rajone vystymui. Šis projektas – pirmasis toks šalyje.**

„Suteiktas finansavimas šiam projektui yra reikšmingas žingsnis tvarios energetikos plėtros link bei prisideda prie nacionalinės energetinės nepriklausomybės stiprinimo. Todėl matome didelę šios investicijos vertę visai šaliai ir išskirtinai Pasvalio rajonui dėl vietinių paslaugų ir infrastruktūros įtraukimo“, – teigia Vaidas Žagūnis, „Citadele“ banko valdybos narys ir verslo bankininkystės vadovas Baltijos šalims.

Jo teigimu, projektui apimant elektros energijos gamybą tiek iš saulės, tiek iš vėjo, jis leis efektyviau išnaudoti atsinaujinančius energijos išteklius (AEI) ir užtikrins patikimesnį tiekimą. Pasvalio rajone vystomi hibridiniai AEI parkai taip pat žymi svarbų žingsnį šalies energetikos sistemoje – bus pirmieji Lietuvoje, prijungti prie Energijos skirstymo operatoriaus (ESO) tinklo.

„Užsitikrintas projekto finansavimas – pasitikėjimo AEI rinkos ateitimi bei mūsų, kaip vystytojų, kompetencija, ženklas. Banko suteiktas pasitikėjimas ne tik leis pasiekti užsibrėžtą tikslą, bet ir pasiųs teigiamą signalą kitiems investuotojams į Lietuvos infrastruktūros projektus“, – sako Gediminas Uloza, „E energija“ generalinis direktorius.

Šiuose Šiaurės Lietuvoje vystomuose hibridiniuose AEI parkuose bus instaliuoti 19 192 saulės moduliai ir 3 Vokietijos gamintojo „Nordex“ vėjo jėgainės. Pastarųjų aukštis iki rotoriaus – 145 metrai, iki sparno viršūnės – net 219,5 metro. Šio projekto bendra instaliuota galia sieks 27 MW, o leistina generuoti galia – 13,5 MW. Pagaminama elektros energija, 2024 m. duomenimis, galėtų padengti 85 proc. viso suvartojimo Pasvalio rajone, kuris projektui pasirinktas dėl jame vyraujančių lygumų ir gero vidutinio vėjo greičio.

Iš viso į projektą ketinama investuoti virš 36 mln. eurų. Dalį lėšų skyrė „Citadele“, o likusi dalis bus finansuota „E energija“ grupės nuosavomis lėšomis.

Šią vasarą jau bus įpusėti paruošiamieji vėjo elektrinių parkų statybos darbai – ketinama atgabenti vėjo jėgainių bokštus, bus įpusėti ir saulės modulių montavimo darbai. Planuojama, kad komercinė elektros energijos gamyba šiuose hibridiniuose AEI parkuose bus pradėta jau 2026 m. II ketvirtį.

„E energija“ įmonių grupė energetikos rinkoje veikia daugiau nei 30 metų, vysto vėjo, saulės elektrinių bei energijos kaupimo sistemų (baterijų) parkus Baltijos šalyse ir Lenkijoje. Iki 2030 m. įmonių grupė planuoja pasiekti iki 2 000 MW instaliuotos galios. Taip mažinama priklausomybė energetikos sistemoje nuo iškastinio kuro ir prisidedama prie klimato kaitos švelninimo.